विकास अवरु खुशहाली के त्यौहार मकर संक्रांति के पुराण के अनुसार महत्व
हमनी के पुराण के अनुसार मकर संक्रांति के पर्व ब्रह्मा, विष्णु, महेश, आदिशक्ति, गणेश, अवरू सूरज (सूर्य) के पुजा-अर्चना के पवित्र त्योहार ह। ए पुजा से तन-मन अवरू आत्मा के शक्ति मिलेला। संत आ मुनी लोग के अनुसार एकरा प्रभाव से आदमी के आत्मा शुद्ध हो जाला, कवनों संकल्प के पूरा करे के शक्ति बढ़ेला, ज्ञान के विकास होखेला।
मकर संक्रांति (खिचड़ी) बुद्धि अवरू विवेक के विकसित करेवाला पर्व भी। सबसे ख़ास बात इ की एकरा के समूचा भारत में कवनों न कवनों रूप में जरूर मनावल जाला।
विष्णु धर्मसूत्र में कहल गईल बा कि पित्तर के आत्मा के शांति खाती आ खुद अपना स्वास्थ अवरू कल्याण खाती तिल के छः गो इस्तमाल बहुते फलदायक अवरू पुण्यदायक होखेला।
- जल मे तिल डाल के नहाइल (स्नान) कईल।
- तिल दान कईल।
- तिल से बनल खाना।
- जल में तिल डाल के पुजा कईल।
- तिल से हवन।
- तिल के उबटन लगावल।
ए पर्व के शुरुवात सूरज के उत्तर दिशा मे होखला के बाद से देवता लोग के ब्रह्म मुहूर्त में पुजा करे से होखेला। ऐह काल के विद्या प्राप्ति के काल कहल जाला। एकरा के साधना के सिद्धिकाल भी कहल गईल बा। ऐह काल में देव प्रतिष्ठा, घर बनावल भा घर के पुजा, यज्ञ करावल एही तरे के धर्म के काम कईल जाला।
रामायण काल से ही भारतीय संस्कृति में सबेरे उठ नहा-धो के सूरज भगवान के पुजा करे के चलन चलल आवता। राम काथा में भी लिखल गईल बा कि मर्यादा पुरुषोत्तम श्रीराम रोज़ सूरज भागवान के पूजा करत रहीं। रामचरित मानस में भी भगवान श्री राम के पतंग उड़ावे के भी चर्चा कईल गईल बा।
राजा भागीरथ के काथा
भगीरथ सूर्यवंशी राजा रहले उ भगीरथ के तपस्या कईले रहन जेकरा फल में पाप के नाश करे वाली गंगा के धरती प लेआवे के बरदान मिलल रहे। उ गंगा के धरती प लेयाके अपना पूर्वज लोग के आत्मा के मुक्ति देले रहन।
एही क्रम में भगीरथ राजा अपना पुरखा पुरनिया लोग के गंगाजल, अक्षत अवरू तिल से श्राद्ध कईले रहन। तबेसे शुरू माघ मकर संक्रांति स्नान अवरू मकर संक्रांति के दिन श्राद्ध तर्पण के प्रथा आजु तक चलत आवत बाटे।
कपिल मुनि के आश्रम प जवना दिन गंगा माता आपन गोड़ (पैर) धईले रही उ दिन मकर संक्रांति के रहे। पवित्र गंगा जल के स्पर्श मात्र से राजा भगीरथ के पुरनिया लोग के स्वर्ग मिल गईल। कपिल मुनि वरदान देत कहले 'माता गंगा तीनों काल मे सभकर पाप हर लिहे, अवरू आपन भक्त लोग के सात पीढ़ी के मुक्ति आ मोक्ष प्रदान करीहें। गंगा जल के मात्र छुअला, पीअला, स्नान अवरू दर्शन करे से सभके पुण्यदायक फल मिल जाई।'
महाभारत के काथा
महाभारत में भीष्म पितामह सूरज भगवान के उत्तर दिशा मे होखला प अपना मन से आपन शरीर के त्याग कईले। उनकर श्राद्ध संस्कार भी सूरज के उत्तरायण गति में ही भईल रहे। एहीसे आजु तक पितर लोग के मुक्ति खाती तिल से अरघ अवरू जल तर्पण के प्रथा मकर संक्रांति के मौका प जारी बाटे।
सूरज के सातवां किरण समूचा भारत में बहुते ढेर उन्नति के प्रेरणा देला। सातवां किरण के प्रभाव भारत में गंगा-जमुना के बीच बहुते समय तक रहेला। ऐह भौगोलिक स्थिति के कारण ही हरिद्वार अवरू प्रयाग में माघ मेला मतलब मकर संक्रांति भा पूर्ण कुंभ अवरू अर्द्धकुंभ में विशेष उत्सव के आयोजन होखेला।
bho_Deva bho_Deva bho_Deva bho_Deva bho_Deva bho_Deva mai_Deva bho_Deva kas_Deva hin_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva